***Základné pojmy laboratórnej praxe***

• **Rozpúšťanie** je dej prechodu látky do roztoku.

• **Roztok** je homogénna izotropná zmes, zložená aspoň z dvoch chemických látok, ktorých pomer sa môže v určitom rozmedzí plynulo meniť

• **Nasýtený roztok** je roztok určitého zloženia, v ktorom sa dosiahla termodynamická rovnováha medzi rozpúšťanou látkou a jej roztokom.

• **Rozpúšťadlo** je kvapalná látka, ktorá je v porovnaní s ostatnými zložkami roztoku v nadbytku. Označuje sa S (solvent). Ostatné zložky roztoku sa nazývajú **rozpustené látky**. Vo **vodnom roztoku** je rozpúšťadlom voda.

• **Teplota nasýtenia roztoku** je teplota, pri ktorej je roztok nasýtený.

• **Rozpustnosť** je maximálne množstvo látky, ktoré sa pri danej teplote rozpustí v danom rozpúšťadle. Obvykle sa vyjadruje ako hmotnosť látky na jednotku hmotnosti rozpúšťadla alebo roztoku.

• **Krivka rozpustnosti** je grafická závislosť rozpustnosti látky od teploty.

• **Filtrácia** je metóda na oddeľovanie nerozpustných tuhých látok od kvapalín alebo plynov na základe rozdielnej veľkosti častíc.

• **Filtrát** je tekutina, ktorá pri filtrácii prejde filtrom.

• **Filtračný zvyšok, filtračný koláč** je tuhá látka, ktorá pri filtrácii zostane na filtri.

• **Kryštalizácia** je dej vylúčenia tuhej látky z nasýteného roztoku.

• **Rekryštalizácia** je opätovná kryštalizácia. Látka sa rozpustí v rozpúšťadle na nasýtený roztok, z ktorého zmenou podmienok opäť vykryštalizuje. Rekryštalizácia sa používa na prečistenie látky.

• **Druhá kryštalizácia** je kryštalizácia z roztoku nasýteného pri vyššej teplote, ktorý vznikol zahustením nasýteného roztoku vzniknutého kryštalizáciou pri nižšej teplote.

• **Izotermická kryštalizácia** je kryštalizácia spôsobená odparením rozpúšťadla z nasýteného roztoku pri konštantnej teplote.

• **Neizotermická kryštalizácia** je kryštalizácia spôsobená zmenou teploty nasýteného roztoku. Je dôsledkom rôznej rozpustnosti látky v danom rozpúšťadle pri rôznych teplotách. Väčšina látok kryštalizuje z nasýteného roztoku jeho ochladením.

• **Atmosférická filtrácia** je filtrácia, pri ktorej je na obidvoch stranách filtra rovnaký tlak. Je spôsobená len tiažou filtrovanej zmesi.

• **Vákuová filtrácia** je filtrácia, pri ktorej je na výstupnej strane filtra nižší tlak ako na vstupnej strane. Je spôsobená rozdielom tlakov na obidvoch stranách filtra.

• **Reaktant** je látka, ktorá sa zúčastňuje chemickej premeny.

• **Produkt** je látka, ktorá je výsledkom chemickej premeny.

• **Teoretický výťažok (TV)** je teoretické (vypočítané) množstvo získanej látky.

• **Skutočný (praktický) výťažok (SV, PV)** je experimentálne zistené množstvo získanej látky.

• **Relatívny výťažok (RV)** je spôsob vyjadrenia rozdielu medzi teoretickým a skutočným výťažkom – podiel skutočného a teoretického výťažku vyjadrený v percentách, RV = (SV / TV) . 100 %.